

**Ádvent 4. vasárnapja**

*(Az első három gyertyát már előre meggyújtjuk.)*

KÖZÖSSÉG TAGJA:

Ádventet ünneplünk, és Valakit várunk, hogy kegyelmével a bűntől szabaduljunk. Örömmel és hittel várjuk segítséged, Urunk, Jézusunk, így köszöntünk Téged.

ÉNEK:

|  |  |  |
| --- | --- | --- |
| Megnyílt az Ég harmatozva,  Megváltónkat, hogy lehozza;  Ég felhői nyíljatok szét,  Hozva Jákob fejedelmét! | Föld virulj ki, völgyön-halmon  Viruló zöld hadd fakadjon;  Nyílj ki földnek szép Virága:  Dávid házának Királya. | Ó fényes Nap, ó szép Csillag,  Téged vágyunk mi látni csak:  Kelj fel Napunk, fényességed Űzze el a sötétséget! |

KÖZÖSSÉG TAGJA:

Sietve közeleg Isten ígérete, ezt hirdeti nékünk angyal jelenléte. Mária lesz Jézus, a mi Urunk anyja, a mi lelkünk legyen Jézusunk lakása.

EVANGÉLIUM SZENT LUKÁCS KÖNYVÉBŐL *(1, 26 - 37)*

Isten elküldte Gábriel angyalt Galilea egyik városába, Názáretbe egy szűzhöz, aki egy Dávid házából származó férfinak, Józsefnek volt a jegyese. A szűznek Mária volt a neve. Az angyal bement hozzá és így köszöntötte: "Üdvözlégy kegyelemmel teljes, az Úr van veled!" Mária megdöbbent, és gondolkodni kezdett az köszöntés értelmén. Az angyal így folytatta: "Ne félj, Mária! Kegyelmet találtál Istennél! Fiat szülsz. Jézusnak fogod hívni. Az Úr Isten neki

adja atyjának, Dávidnak a trónját. Uralkodni fog Jákób házán örökké. Királyságának nem lesz vége."

Ezek az evangélium igéi.

*- Áldunk téged Krisztus.*

KÖZÖSSÉG TAGJA:

Készületre bíztat a negyedik gyertya, gyúljon fel lelkünkben a kegyelem lángja,

Lelkünk legyen Jézus, kis Betlehem Néked, hogy igaz karácsonyt ünnepeljünk Véled.

*(A negyedik gyertya meggyújtása.)*

FOHÁSZOK:

Az Úr eljön, hogy üdvözítse a világot. Esedezzünk hozzá hangos szóval: Jöjj, és ments meg minket!

*(Minden fohász után ezt ismételjük!)*

1. Urunk, Jézus, Isten Fölkentje, mindenek szabadítója, - siess, és üdvözíts minket!

2. Te eljöttél erre a világra, szabadíts meg minket bűneink rabságából!

3. Te az Atyától jöttél, taníts minket az üdvösség útjára, amely az Atyához vezet!

4. Te Szűz Mária méhében testet öltöttél, óvj meg minket, hogy a test romlásba ne taszítson!

*Miatyánk...*

BEFEJEZÉSRE:

Az Úr áldjon meg minket, és őrizzen meg minden rossztól és vezessen el az örök életre. Ámen

*(Közben keresztet vetünk magunkra.)*

Szent II. János Pál pápa háború ellenes imája

Atyáink Istene, nagy és teljes irgalmú, mindenek Atyja.  
Te a béke útjait tervezed, és nem a szenvedését,  
gyűlölöd a háborút és elnyomod az erőszakosak büszkeségét.  
Azért küldted fiadat, Jézust,  
hogy a közelieknek és a távoliaknak békét hirdessen  
és minden fajú és származású embert egyetlen családba gyűjtsön össze.  
Halld meg fiaid és leányaid egyöntetű kiáltását,  
az egész emberiség sürgető kérését:

Ne legyen többé háború, visszafordíthatatlan kaland;

Ne legyen többé háború, a szomorúság és erőszak útvesztője!

…  
Máriával, Jézus anyjával együtt újra és újra kérünk Téged:  
Szólj a népek sorsáért felelősök szívéhez,  
tartóztasd fel a bosszú és a számonkérés logikáját,  
Lelked által adj ösztönzést új megoldásokra,  
nagylelkű és tisztességes gesztusokra, a párbeszédre és a türelmes várakozásra,  
amelyek gyümölcsözőbbek, mint a be nem tartott háborús feltételek.  
Add meg korunknak a béke napjait. Soha többé háborút!

Ámen.

